পাক-দ্বৈরথে কী হবে ভারতের প্রথম একাদশ?

স্পোর্টস ডেস্ক: রাত পোহালেই আর একটা ভারত-পাকিস্তান (India vs Pakistan) ক্রিকেট দ্বৈরথ। বহুদলীয় টুর্নামেন্ট মানেই দুই চির-প্রতিদ্বন্দ্বী দেশ গ্রুপ পর্যায়ে মুখোমুখি হবেই। এটাই এখন দস্তুর, কারণ এই ম্যাচের জনপ্রিয়তা আয়োজক সংস্থাদের প্রভূত লাভের মুখ দেখায়। রবিবার এশিয়া কাপে (Asia Cup 2025) মুখোমুখি হচ্ছে সূর্যকুমার যাদব (Surya Kumar Yadav) এবং সলমন আলি আগার দল।

বেশ আশ্চর্যের বিষয় হল, এ ম্যাচ ঘিরে এবার দর্শকদের আগ্রহ তুলনামূলকভাবে কম। একাধিক সংবাদমাধ্যমের রিপোর্ট বলছে, দুবাই ইন্টারন্যাশনাল স্টেডিয়ামের টিকিট এখনও সবটা বিক্রি হয়নি। স্টেডিয়ামের আসন খালি থাকতে পারে। তার একটা কারণ, বেশ কয়েক বছর ধরে ভারতের কাছে পাকিস্তান বারবার নাস্তানাবুদ হয়েছে, তাই পাক সমর্থকদের আর তেমন উৎসাহ নেই।

আরও পড়ুন: ফল সল্টের রেকর্ড ভাঙা ইনিংসে রেকর্ড ব্যবধানে জিতল ইংল্যান্ড

সে যাই হোক, ভারত-পাক দ্বৈরথের মাহাত্ম্য তো আছেই। সে কারণেই টিম ইন্ডিয়ার প্রথম একাদশ নিয়ে আগ্রহ থাকবে। সংযুক্ত আরব আমিরশাহির বিরুদ্ধে হেলায় জিতেছেন সূর্যকুমাররা। কোনও বিভাগেই তাঁদের পরীক্ষার মুখে পড়তে হয়নি। পাকিস্তানের বিরুদ্ধে এতটাও সহজ হওয়ার কথা নয়। আচমকা কোনও পরিস্থিতির সৃষ্টি না হলে প্রথম একাদশও একই থাকবে বলে আশা।

আমিরশাহির বিরুদ্ধে একমাত্র জেনুইন পেসার ছিলেন জসপ্রীত বুমরা (Jasprit Bumrah)। এছাড়া হার্দিক পান্ডিয়া এবং শিবম দুবে সিম বোলিং করতে পারেন। তবে এই কন্ডিশনে ভারতের বোলিংয়ের প্রধান অস্ত্র স্পিনাররা। কুলদীপ যাদব, অক্ষর প্যাটেল এবং বরুণ চক্রবর্তীর সম্মিলিত ১২টি ওভার সবথেকে গুরুত্বপূর্ণ।

পাকিস্তানের বিরুদ্ধে ভারতের সভাব্য প্রথম একাদশ: অভিষেক শর্মা, শুভমন গিল, তিলক বর্মা, সূর্যকুমার যাদব (অধিনায়ক), সঞ্জু স্যামসন (উইকেটকিপার), হার্দিক পান্ডিয়া, শিবম দুবে, অক্ষর প্যাটেল, কুলদীপ যাদব, জসপ্রীত বুমরা, বরুণ চক্রবর্তী।