মরণ-বাঁচন ম্যাচে কী হবে ভারতের প্রথম একাদশ?

কলকাতা: রাত পোহালেই সিডনি ক্রিকেট গ্রাউন্ডে (SCG) শুরু বর্ডার-গাভাসকর ট্রফির (Border-Gavaskar Trophy) শেষ দ্বৈরথ। সিরিজে সমতা ফেরাতে গেলে এই ম্যাচ জিততেই হবে ভারতকে। কিন্তু টিম কম্বিনেশন নিয়ে এখনও ধোঁয়াশা রয়েছে। স্বয়ং অধিনায়ক রোহিত শর্মাকেই (Rohit Sharma) বাদ দেওয়া হতে পারে। বোলিং বিভাগে চোটের জন্য নেই আকাশ দীপ, ফলে প্রসিদ্ধ কৃষ্ণ সুযোগ পেতে পারেন, কিংবা হর্ষিত রানা দলে ফিরতে পারেন। ঋষভ পন্থকে বসিয়ে ধ্রুব জুরেলকে খেলানোর জল্পনাও চলছে।

রোহিতকে যদি বসানো হয় সেক্ষেত্রে ওপেন করবেন যশস্বী জয়সওয়াল এবং কে এল রাহুল। তিন নম্বরে খেলবেন শুভমান গিল। চারে বিরাট কোহলি (Virat Kohli)। পাঁচে আশা করা যায় পন্থই নামবেন। ছয় ও সাতে যথাক্রমে রবীন্দ্র জাদেজা এবং নীতীশ কুমার রেড্ডি। আট নম্বরে অবশ্যই ওয়াশিংটন সুন্দর খেলবেন। সিডনির পিচ প্রথাগতভাবে শেষের দিকে স্পিনারদের সাহায্য করে। জাদেজা আর সুন্দর দুজনেই খেলবেন।

আরও পড়ুন: খেলরত্ন পাচ্ছেন মনু ভাকের, জানাল ক্রীড়ামন্ত্রক

পেস বিভাগে জসপ্রীত বুমরা (Jasprit Bumrah) আছেন, তিনিই নয় নম্বরে নামবেন। ১০ এবং ১১ নম্বরে মহম্মদ সিরাজ এবং কৃষ্ণ ও রানার মধ্যে একজন। যতদূর খবর, কেকেআর পেসারকেই অগ্রাধিকার দিচ্ছেন হেড কোচ গৌতম গম্ভীর। নেট সেশনেও তিনি ভালো বল করেছেন। তাই কৃষ্ণর অভিষেক হয়তো পিছিয়ে যাবে।

এসসিজিতে ভারতের সম্ভাব্য একাদশ: যশস্বী জয়সওয়াল, কে এল রাহুল, শুভমান গিল, বিরাট কোহলি, ঋষভ পন্থ, রবীন্দ্র জাদেজা, নীতীশ কুমার রেড্ডি, ওয়াশিংটন সুন্দর, জসপ্রীত বুমরা, মহম্মদ সিরাজ, হর্ষিত রানা।